b'\n_START_ARTICLE_\nNoorduyn Norseman\n_START_SECTION_\nHistorikk\n_START_PARAGRAPH_\nNoorduyn Norseman ble konstruert av Robert Noorduyn og bygget hos Noorduyn Aviation, Ltd., Montr\xc3\xa9al, Canada. Det fl\xc3\xb8y f\xc3\xb8rste gang i november 1935. Det var konstruert med tanke p\xc3\xa5 bushflygning under ekstreme forhold i den kanadiske \xc3\xb8demarken. Foruten hjulunderstell, kunne det utstyres med ski eller flott\xc3\xb8rer s\xc3\xa5 det kunne opereres som sj\xc3\xb8fly. Frem til andre verdenskrig ble det bygget 69 eksemplarer for det kanadiske flyv\xc3\xa5pen. I l\xc3\xb8pet av krigen ble det bygget 762 Norseman for det amerikanske flyv\xc3\xa5pen. Produksjonen opph\xc3\xb8rte sent i 1959._NEWLINE_I alt ble det bygget 903 fly mellom november 1935 og 1959. Norseman er blitt brukt i mer enn 67 land verden over samt Arktis og Antarktis.\n_START_SECTION_\nNorseman i Norge\n_START_PARAGRAPH_\nLuftforsvaret fikk i 1945 tildelt 25 Noorduyn Norseman. som ble plassert i en egen ving, \xc2\xabNorsemanvingen\xc2\xbb, ved 333 skvadron. Flyene var i bruk frem til 1959. Flere private flyselskaper, deriblant Wider\xc3\xb8es Flyveselskap, Fjellfly og Polarfly benyttet Norseman._NEWLINE_I \xc3\xa5rene like etter krigen opererte Wider\xc3\xb8e Finnmarksruten mellom Troms\xc3\xb8 og Kirkenes for SAS med Norseman p\xc3\xa5 flott\xc3\xb8rer. Flyene ble faset ut i 1954 da selskapet fikk sine f\xc3\xb8rste DHC-3 Otter-fly._NEWLINE_En Noorduyn Norseman er utstilt p\xc3\xa5 Flyhistorisk Museum, Sola i fargene til Fjellfly. Et annet er under restaurering ved Norsk Luftfartsmuseum, i Bod\xc3\xb8\n_START_SECTION_\nAnnet\n_START_PARAGRAPH_\nDen 15. desember 1944, forsvant en Norseman under en flyvning mellom England og Frankrike med den kjente amerikanske musikeren Glenn Miller om bord. Flyet ble aldri funnet.'